ཟབ་ཏིག་དགོངས་པ་འདུས་པ་ལསཿ སྒྲོལ་དཀར་འཆི་མེད་ཚེ་ཡི་བུམ་བཟང་གི་དབང་ཆོག་འཆི་མེད་གྲུབ་སྩོལ་ཞེས་བྱ་བ་བཞུགས་སོཿགང་གི་མཚན་ཙམ་ཐོས་པས་ཀྱངཿ དུས་མིན་འཆི་བ་འཇོམས་མཛད་པཿ སྒྲོལ་དཀར་
ཚེ་ཡི་ལྷ་མོ་ལཿ གུས་པའི་ཡིད་ཀྱིས་ཕྱག་འཚལ་ལོཿ དེ་ཡི་དབང་ཆོག་དཀྱིལ་འཁོར་བཤམསཿ བདག་
བུམ་བསྙེན་སྒྲུབ་གྲུབ་པའི་རྗེསཿ དང་པོ་སློབ་མས་གསོལ་གདབ་ནིཿ ཀྱེཿ བདེ་ཆེན་ཆོས་སྐུའི་མཁའ་དབྱིངས་སུཿ དཀོན་མཆོག་རྩ་གསུམ་འདུས་པའི་དངོསཿ དཔལ་ལྡན་བླ་མ་རྡོ་རྗེ་འཆངཿ སྒྲོལ་དཀར་འཆི་མེད་ཚེ་ཡི་ལྷཿ དབྱེར་མེད་ཐུགས་རྗེས་ཉེ་བར་དགོངསཿ བདག་སོགས་སྐལ་ལྡན་སློབ་བུ་ལཿ སྨིན་བྱེད་དབང་བསྐུར་སྩལ་དུ་གསོལཿ ལན་གསུམཿ དེ་ནས་གནང་བ་སྦྱིན་ཞིང་སྤྲོ་བ་བསྐྱེད་པ་ནིཿ འོ་ནཿ གསང་སྔགས་ཐེག་ཆེན་ཆོས་ལ་མོསཿ རིགས་བཟང་སྐལ་བ་ལྡན་པའི་བུཿ ཚེ་འདིར་བྱང་ཆུབ་ཐོབ་པའི་ཆེདཿ བདག་གིས་སྨིན་པར་འཚལ་ལགས་སོཿ བྱང་ཆུབ་སྒྲུབ་པའི་མཐུན་རྐྱེན་གཙོཿ མཐོ་རིས་ཡོན་ཏན་བདུན་གྱི་ནིཿ དང་པོ་ཚེ་ཡིན་དེ་སྒྲུབ་གཙོཿ ལྷག་པའི་ལྷ་མཆོག་སྒྲོལ་མ་དཀརཿ བསྙེན་ཅིང་སྒྲུབ་པ་སྨོས་ཅི་དགོསཿ མཚན་ཙམ་རྣ་བར་ཐོས་ན་ཡངཿ དུས་མིན་འཆི་བ་བརྒྱད་སོགས་འཇོམསཿ དེ་ཡི་དབང་བསྐུར་མཆོག་ཐོབ་པརཿ ཤིན་ཏུ་དགའ་སྤྲོ་གདུང་ཤུགས་བསྐྱེདཿ དེ་ནས་མེ་ཏོག་གཏད་ལཿ ཨོཾ་བཛྲ་པུཥྤེ་དྷ་རཿ མིག་དར་གཏད་
ལཿ ཨོཾ་བཛྲ་སྤཪྴེ་དྷ་རཿ སློབ་མ་ལྷ་བསྐྱེད་ནིཿ བསང་སྦྱངས་དངཿ སྟོང་པའི་ངང་ལས་སློབ་དཔོན་ཡི་དམ་ལྷར་གསལ་བའི་ཐུགས་ཀའི་རཾཿལས་མེ་བྱུང་བསཿ སློབ་མའི་རྣམ་སྨིན་གྱི་ཕུང་པོ་བསྲེགས་ཏེ་སྟོང་པར་སྦྱངཿ སེམས་ཉིད་ཡི་གེ་ཧཱུྃཿདུ་གྱུར་པ་བདེ་བ་ཆེན་པོ་ཡབ་ཀྱི་ཞལ་དུ་དྲངསཿ ཡུམ་གྱི་མཁར་བབས་པས་བྱང་སེམས་སྲས་ཀྱི་རྣམ་པར་ཕྱིར་བཏོན་ཏེ་ལྷར་གསལ་བ་ནིཿ ཆགས་བྲལ་པདྨ་ཉི་མའི་སྟེངཿ སོགས་དང་སྤྱན་འདྲེན་བྱཿ རྩ་སྔགས་དངཿ ཨོཾ་ཤྲི་ཨཱརྱ་ཏཱ་རེ་མཱ་མ་ཨཱ་ཡུརྫྙཱ་ན་བཛྲ་ས་མ་ཡ་ཨེ་ཧྱ་ཧི་ཕེཾ་ཕེཾ་ཧྲིཾ་ཧྲིཾཿ ཞེས་བརྗོདཿ སུ་པྲ་ཏིཥྛ་བཛྲ་གྱིས་བརྟན་པར་བྱཿ དེ་ནས་བུམ་པ་ཐོགས་ལཿ ཧཱུྃཿ རིན་ཆེན་བུམ་པ་བཟང་པོའི་སྣོད་ནང་དུཿ བུམ་བཅུད་ཟག་མེད་སྒྲོལ་དཀར་ལྷ་ཚོགས་བཞུགསཿ དེང་འདིར་སྐལ་ལྡན་བུ་ལ་དབང་བསྐུར་བསཿ ཕུང་ཁམས་ལྷ་སྐུར་དག་པའི་དབང་ཐོབ་ཤོགཿ
རྩ་སྔགས་དངཿ ཀཱ་ཡ་ཨ་བྷི་ཥིཉྩ་ཧཱུྃཿ སྐུ་ཙཀ་ཐོགས་ལཿ ཧཱུྃཿ དུས་གསུམ་རྒྱལ་བ་ཐམས་ཅད་བསྐྱེད་པའི་ཡུམཿ སྒྲོལ་དཀར་འཆི་མེད་ཚེ་ཡི་བུམ་པ་འཛིནཿ དེང་འདིར་སྐལ་ལྡན་བུ་ལ་དབང་བསྐུར་བསཿ དུས་མིན་འཆི་སོགས་ཚེ་རྐྱེན་ཀུན་ཞི་ཤོགཿ རྩ་སྔགས་དངཿ ཀཱ་ཡ་ཨ་བྷི་ཥིཉྩ་ཧཱུྃཿ སྔགས་ཕྲེང་ཐོགས་ལཿ ཧཱུྃཿ སངས་རྒྱས་ཀུན་གྱི་གསུང་གི་རྡོ་རྗེའི་དབྱངསཿ ལྷ་དང་དངོས་གྲུབ་ཉེ་བར་བསྙེན་པའི་སྔགསཿ དེང་འདིར་སྐལ་ལྡན་བུ་ལ་དབང་བསྐུར་བསཿ སྒྲ་ཚིག་རླུང་གདངས་སྔགས་སུ་སྨིན་པར་ཤོགཿ རྩ་སྔགས་དངཿ ཝཱཀྐ་ཨ་བྷི་ཥིཉྩ་ཨཱཿ ཐུགས་སྲོག་ཤེལ་གྱི་མཆོད་རྟེན་ཐོགས་ལཿ ཧཱུྃཿ ཚོགས་སྦྱོར་ནས་བཟུང་ཀུན་བཟང་མཆོག་གི་སརཿ མཚོན་བྱེད་རང་བྱུང་ཤེལ་གྱི་མཆོད་རྟེན་གྱིསཿ དེང་འདིར་སྐལ་ལྡན་བུ་ལ་དབང་བསྐུར་བསཿ དྲན་རྟོག་རང་གྲོལ་ཆོས་སྐུར་རྟོགས་པར་ཤོགཿ རྩ་སྔགས་དངཿ ཙིཏྟ་ཨ་བྷི་ཥིཉྩ་ཧཱུྃཿ དེ་ནས་ཚེ་མདའ་གཏད་ལཿ ཧཱུྃཿ མདའ་སྙུག་སྲོག་རྩ་རང་བྱུང་དབུ་མ་མཚོནཿ ཚིགས་གསུམ་སྐུ་གསུང་ཐུགས་ཀྱི་འཁོར་ལོ་སྟེཿ མདའ་སྟོང་ཐབས་དང་ཤེས་རབ་འདུ་འབྲལ་མེདཿ སྒྲོ་ནི་ཡོ་ག་རྣམ་གསུམ་རྩལ་དང་ལྡནཿ མདེལ་ནི་རང་བྱུང་སྐྱེ་འཆི་མེད་པའི་དབྱིངསཿ དར་ཚོན་སྣ་ལྔ་འབྱུང་ལྔ་ཁམས་ལྔའི་བརྡཿ ཕྱོགས་བཅུར་གཡབ་པས་འཁོར་འདས་ཚེ་དཔལ་སྡུདཿ གསེར་གཡུ་དུང་གིས་བླ་སྲོག་ཚེ་གསུམ་བརྟནཿ མེ་ལོང་སྟོང་དང་རྟེན་འབྲེལ་དབྱེར་མེད་རྟོགསཿ རིན་ཆེན་མདའ་དར་བརྡ་དོན་རྟགས་མཚོན་པསཿ དབང་བསྐུར་ཚེ་སྲོག་བསྐལ་བར་བརྟན་པར་ཤོགཿ རྩ་
སྔགས་དངཿ ཏ་ཀ་ད་ན་བཛྲ་པཱུཥྚིཾ་ཀུ་རུ་བྷྲཱུཾཿ ཚེ་ཆང་ཐོགས་ལཿ ཧཱུྃཿ རིན་ཆེན་བྷནྡྷ་བཟང་པོའི་སྣོད་ནང་དུཿ ཚེ་བཅུད་ཟག་མེད་ཡེ་ཤེས་ལྔ་ཡི་རྒྱུནཿ བཏུང་བས་ལོངས་སྤྱོད་འཁོར་ལོ་ནས་ཞུགས་ཏེཿ ལུས་ནང་ཡོངས་ཁྱབ་རྩ་གནས་བདུད་རྩིས་གཏམསཿ འབྱུང་ལྔའི་སྟོབས་དང་བླ་ཚེ་ཉམས་པ་ཀུནཿ གསོས་ནས་ཁམས་དབང་ལང་ཚོ་དར་བར་ཤོགཿ རྩ་སྔགས་དངཿ ཨ་མྲྀ་ཏ་ཨཱ་ཡུ་ཥེ་ཛྙཱ་ན་བྷྲཱུཾ་སྭཱ་ཧཱཿ ཚེ་རིལ་གཏད་ལཿ ཧཱུྃཿ ཐུབ་པའི་དབང་པོས་ཚེ་རྫས་བྱིན་བརླབས་ཤིངཿ དུག་གསུམ་ནད་སེལ་ཡེ་ཤེས་བདུད་རྩིའི་མཆོགཿ འཆི་མེད་སྲོག་སྩོལ་ཚེ་ཡི་རིལ་བུ་སྦྱིནཿ མྱང་བས་ཉི་ཟླ་སྙིང་གི་གའུར་ཞུགསཿ རྗེ་བཙུན་སྒྲོལ་མས་ཚེ་ཡི་བཅུད་བཟུང་ཞིངཿ ལོ་བརྒྱའི་བར་དུ་འཆི་བ་མེད་པ་ཡིཿ རྡོ་རྗེ་ལྟ་བུའི་སྐུ་ལ་དབང་ཐོབ་ཤོགཿ རྩ་སྔགས་དངཿ གུ་ཎ་ཨམྲྀ་ཏ་པཉྩ་ཛྙཱ་ན་བྷྲཱུཾ་སྭཱ་ཧཱཿ དེ་ནས་
བླ་ཚེ་རྒྱས་བཏབ་ཅིངཿ བཀྲ་ཤིས་བསྔོ་བ་སྨོན་ལམ་བྱཿ དེ་ལྟར་ཤིན་ཏུ་སྐལ་བཟང་དོནཿ སྒྲོལ་དཀར་
དབང་ཆོག་ཟབ་པ་བསྟནཿ བཀའ་འདི་གཏེར་བདག་དྲེགས་པས་སྲུངསཿ ལས་ཅན་བུ་དང་འཕྲད་པར་
ཤོགཿ ས་མ་ཡཿ རྒྱ་རྒྱ་རྒྱཿ གཏེར་རྒྱཿ སྦས་རྒྱཿ གཏད་རྒྱཿ ཟབ་རྒྱཿ གསང་རྒྱཿ གུ་ཧྱཿ བརྡ་ཐིམཿ